ไทยพี่เลี้ยง ทำเพย์เมนต์ ซีแอลเอ็มวี
ธปท.เร่งผลักดันการเชื่อมโยงระบบชำระเงินอาเซียน เผยซีแอลเอ็มวีคืบหน้าไปมาก
10 มี.ค. 2559

ธปท.เร่งผลักดันการเชื่อมโยงระบบชำระเงินอาเซียน เผยซีแอลเอ็มวีคืบหน้าไปมาก
นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยความคืบหน้าการพัฒนาระบบชำระเงินอาเซียน  (เอพีเอ็น) ว่า  การเชื่อมโยงระบบชำระเงินมีพัฒนาการที่ดี ขณะนี้มีการเชื่อมโยงระบบเอทีเอ็มในรูปแบบของเอพีเอ็นในลักษณะการจับคู่ประเทศ เพื่อให้สามารถถอนเงินและสอบถามยอดระหว่างไทยกับอีก 4 ประเทศ ได้แก่ มาเลเซีย ฟิลิปปินส์ อินโดนีเซีย และเกาหลีใต้ โดยไม่ต้องผ่านตัวกลางระหว่างประเทศแล้ว
สำหรับกลุ่มประเทศซีแอลเอ็มวี คือ กัมพูชา ลาว เมียนมา เวียดนาม มีความคืบหน้าอย่างดี หลังจาก ธปท.เดินสายพูดคุยกับธนาคารกลางของประเทศเพื่อนบ้านมาเป็นเวลา 4 ปี พร้อมกับให้ความร่วมมือส่งเสริมด้านองค์ความรู้และเทคนิคการเชื่อมโยงระหว่างธนาคาร จนล่าสุด ลาวสามารถจัดตั้งระบบเอทีเอ็มพูล ซึ่งมีลักษณะคล้ายบริษัทเนชั่นแนล ไอทีเอ็มเอ็กซ์ ของไทย ที่เป็นศูนย์กลางในการเชื่อมโยงระหว่างสถาบันการเงิน โดยมีรัฐบาลลาวนำร่องดึงธนาคารขนาดใหญ่ 5 แห่งเข้าร่วม ก่อนขยายไปสู่ธนาคารพาณิชย์
ขณะที่กัมพูชาอยู่ระหว่างการพัฒนาระบบชำระเงินของตัวเอง มีการส่งทีมเข้ามาดูงานในประเทศไทย ทั้งที่ ธปท. และธนาคารพาณิชย์ เพื่อนำไปเป็นแนวทางการจัดตั้งระบบขึ้น โดย ธปท.พร้อมเข้าไปเป็นพี่เลี้ยงให้คำปรึกษาในทุกด้าน  เช่นเดียวกับเมียนมาที่เริ่มให้ความสำคัญกับระบบชำระเงินมากขึ้น รองรับการค้าการลงทุนและการชำระเงิน ซึ่งอยู่ระหว่างการศึกษาในการทำระบบเช่นกัน ส่วนเวียดนามมีระบบชำระเงินที่มีศักยภาพแล้ว
ทั้งนี้ ต้องการผลักดันให้ระบบการชำระเงินเอพีเอ็นเกิดขึ้นให้ได้ ซึ่งเป้าหมายที่ใกล้เคียงมากที่สุด คือ การเชื่อมต่อกับสิงคโปร์ ลาว และกัมพูชา ซึ่งหากระบบการชำระเงินอาเซียนต่อขั้วผ่านเอพีเอ็นได้ จะทำให้ภาคธุรกิจและประชากรในอาเซียนใช้ระบบเครือข่ายของตัวเองได้ในราคาถูกลง รวมทั้งสามารถกำหนดอัตราแลกเปลี่ยนได้โดยตรง ไม่ต้องผ่านเครือข่ายระหว่างประเทศที่ต้องไปเคลียริ่งข้อมูลถึงตะวันตกและไม่ต้องใช้เงินเหรียญสหรัฐเป็นสกุลกลางซึ่งมีต้นทุนสูง
นางทองอุไร กล่าวว่า แผนพัฒนาระบบชำระเงินเอพีเอ็นจะถูกบรรจุอยู่ในแผนพัฒนาระบบสถาบันการเงินระยะที่ 4 ที่จะเริ่มปี 2560 มีเป้าหมายเชื่อมโยงระบบชำระเงินอาเซียน 10 ประเทศ ซึ่งสอดคล้องกับแผนการพัฒนาระบบชำระเงินของไทย (เนชั่นแนล อี-เพย์เมนต์) ที่ทุกฝ่ายกำลังเร่งรัดจัดตั้งระบบชำระเงินแบบ Any ID ผ่านหมายเลขโทรศัพท์มือถือและหมายเลขบัตรประชาชน คาดว่าแผนระยะที่ 4 จะเข้าสู่การพิจารณาของคณะรัฐมนตรีในเดือน เม.ย.นี้